शेर चलते हुए आगे भी देखता है और पीछे मुड़कर भी देखता है। आज प्रश्न केवल सऊदी अरब के मुस्लिम महिला समाज का ही नहीं है, बल्कि दुनिया के सम्पूर्ण महिला समाज का है, वह आज जिस पड़ाव पर खड़ा है, वहां से जब उसके आगे बढ़ते कदमों को देखा जाता है तो उनकी क्षमताओं का विस्तार हुआ है, आज वह हर क्षेत्र में अग्रणी है, चाहे ओटो चलाना हो या हवाई जहाज। चाहे घर चलाना हो या राष्ट्र। चाहे नौकरी करना हो या लोगों से काम लेना। चाहते पत्रकारिता हो, चाहे वकालत हो, चाहे व्यापार हो, चाहे डाॅक्टरी का पेशा, चाहे इंजीनियरिंग हो या कोई भी तकनीकी क्षेत्र- महिलाओं ने सफलता के कीर्तिमान स्थापित किये हैं। उसके कर्तृत्व का परचम हर क्षेत्र में फहरा रहा है। महानगरों में फैलती हुई सडकों की तरह महिलाओं का कार्यक्षेत्र भी अब फैलता जा रहा है। निःसंदेह महिलाओं ने ज्ञान-विज्ञान से अपने कद को ऊंचा उठाया है लेकिन इस पड़ाव पर ठहर कर जब पीछे मुड़कर देखते हैं तो कई प्रश्न उत्तर पाने कि प्रतीक्षा में खड़े नजर आते हैं। वे प्रश्न हैं- कहीं हमारे संस्कारों की जमीन हमारे पैरों तले से सरकती तो नहीं जा रही है? कहीं कैरियर कोन्सियनेस की प्रतिस्पद्र्धा हमारे मानसिक तनाव को तो नहीं बढ़ा रही है? कहीं पाश्चात्य संस्कृति के संक्रामक कीटाणुओं ने हमारी जड़ों पर हमला तो नहीं कर दिया है। इन सब प्रश्नों के उत्तर महिला समाज को अपने भीतर तलाशने होंगे।